[Alexander Episcopus servus servorum Dei, dilecto filio Abbati Cluniacensi, salutem et Apostolicam benedictionem. Justis petentium desideriis dignum est nos facilem præbere consensum, et vota, quæ à rationis tramite non discordant, effectu prosequente complere. Cum igitur, sicut ex parte tua fuit propositum coram nobis, in Ordine Cluniacensi per Sedem Apostolicam sit statutum, ut quilibet Prior ipsius Ordinis, quem, à Prioratu suo amoveri contigerit, amotionem suam patienter ferat et inclinet, nec prætextu suæ amotionis appellet: quodque nullus ejusdem Ordinis super electione in Prioratu aliquo facienda, vel super Prioratu suo confirmationis litteras ab eadem sede impetret, et quod ab eodem Prioratu non valeat amoveri tibi quoque à sede sit indultum eadem ut, si aliquis eorumdem Priorum hujusmodi litteras impetrarit, nullam eædem litteræ firmitatem obtineant, et impetratis careat impetrans, et aliàs per te animadversione debita, prout tibi expedire visum fuerit, puniatur: quodque omnes causæ, quas inter personas ejusdem Ordinis contigerit moveri, si per Cluniacensem Abbatem sopitæ non fuerint, deferantur ad generale Capitulum per diffinitores ipsius terminandæ Capituli. Nos tuis supplicationibus inclinati prædicta omnia rata habentes et grata, ac volentes ea inviolabiliter observari, ut à personis ipsius Ordinis contra eadem nil penitus præsumatur, auctoritate præsentium districtius inhibemus, decernentes irritum et inane quicquid contra prædicta omnia et singula per præsumptionem cujuslibet fuerit attentatum. Nulli ergo, etc. Datum Laterani Kalendas Aprilis, Pontificatus nostri anno II.]